แรงซื้อกลุ่มธนาคารหนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (29 ก.ค.) เนื่องจากนักลงทุนเข้าซื้อหุ้นกลุ่มธนาคารอย่างคึกคัก ก่อนที่ธนาคารกลางยุโรป (ECB) จะเปิดเผยผลการทดสอบภาวะวิกฤต (stress test) ในภาคธนาคาร โดยรายงานดังกล่าวจะแสดงสถานะความแข็งแกร่งทางการเงินโดยทั่วไปของธนาคารในยูโรโซน
30 ก.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวขึ้น 0.7% ปิด (29 ก.ค.) ที่ 341.89 จุด, ดัชนี CAC-40 ตลาดหุ้นฝรั่งเศสปิดที่ 4,439.81 จุด เพิ่มขึ้น 19.23 จุด หรือ 0.44%, ดัชนี DAX ตลาดหุ้นเยอรมันปิดที่ 10,337.50 จุด เพิ่มขึ้น 62.57 จุด หรือ 0.61% และดัชนี FTSE 100 ตลาดหุ้นลอนดอนปิดที่ 6,724.43 จุด เพิ่มขึ้น 3.37 จุด หรือ 0.05%
หุ้นกลุ่มธนาคารปรับตัวขึ้นเพราะได้รับแรงซื้อส่งเข้าหนุนอย่างคึกคัก โดยหุ้นยูบีเอส ปรับขึ้น 0.5% หุ้นบาร์เคลย์ส พุ่งขึ้น 5.5% ส่วนหุ้นธนาคารของอิตาลีและสเปนปรับตัวขึ้นเช่นกัน โดยหุ้น Banca Monte dei Paschi di Siena ทะยานขึ้น 6.3% หุ้น Banco Bilbao Vizcaya Argentaria พุ่งขึ้น 3.7%
นักลงทุนจับตาดู ECB จะเปิดเผยผลการทดสอบภาวะวิกฤต (stress test) ในภาคธนาคาร ซึ่งจะแสดงสถานะความแข็งแกร่งทางการเงินโดยทั่วไปของธนาคารในยูโรโซน โดยการทดสอบในปีนี้จะให้ความสำคัญต่อระดับหนี้ที่ไม่ก่อให้เกิดรายได้ (NPL) ในสหภาพยุโรป (EU) ซึ่งคาดว่าภาคธนาคารมีตัวเลข NPL สูงถึง 1 ล้านล้านยูโร ทั้งนี้ คาดว่าผลการทดสอบธนาคารอิตาลีจะออกมาไม่ดีนัก โดยบางธนาคาร เช่น Monte dei Paschi di Siena กำลังประสบปัญหาหนี้เสีย และอาจต้องการเงินช่วยเหลือจากรัฐบาล
หุ้นอาร์เซลอร์ มิททัล พุ่งขึ้น 5.6% หลังจากบริษัทเปิดเผยผลประกอบการรายไตรมาสที่แข็งแกร่งที่สุดนับตั้งแต่ปี 2014 หุ้นลอรีอัล ผู้ผลิตเครื่องสำอางรายใหญ่ของฝรั่งเศส ร่วงลง 2.7% เนื่องจากผลประกอบการรายไตรมาสของบริษัทออกมาต่ำกว่าการคาดการณ์ของนักวิเคราะห์ อันเนื่องมาจากการชะลอตัวของเศรษฐกิจฝรั่งเศส
สำหรับข้อมูลเศรษฐกิจที่มีผลต่อความเคลื่อนไหวในตลาดหุ้นยุโรปเมื่อคืนนี้ สำนักงานสถิติแห่งสหภาพยุโรป หรือยูโรสแตท เปิดเผยว่า อัตราว่างงานเดือนมิ.ย. อยู่ที่ 10.1% ไม่เปลี่ยนแปลงจากเดือนพ.ค. และยังคงเป็นระดับต่ำที่สุดในรอบ 5 ปี หากเทียบเป็นรายปี อัตราว่างงานเดือนมิ.ย. ลดลงจาก 11% ในเดือนเดียวกันของปีที่แล้ว
ในบรรดาประเทศสมาชิก อัตราว่างงานต่ำสุดอยู่ที่มอลตา 4% ตามมาด้วยสาธารณรัฐเช็ก 4.1% และเยอรมนี 4.2% ส่วนอัตราว่างงานสูงสุดได้แก่ กรีซ 23.3% และสเปน 19.9% นอกจากนี้ ยูโรสแตทยังเปิดเผยว่า อัตราเงินเฟ้อเดือนก.ค.ปรับตัวขึ้น 0.2% หลังจากที่เพิ่มขึ้น 0.1% ในเดือนมิ.ย.
ตัวเลขเงินเฟ้อล่าสุดเป็นอัตราสูงที่สุดนับตั้งแต่เดือนม.ค. และสูงกว่าที่นักวิเคราะห์คาดการณ์ไว้ว่าจะขยับขึ้นเพียง 0.1% รายงานระบุว่า ตัวเลขเงินเฟ้อที่ปรับตัวขึ้นได้รับแรงหนุนจากราคาอาหาร แอลกอฮอล์ และยาสูบที่เพิ่มขึ้น 1.4% ค่าบริการเพิ่มขึ้น 1.2% ขณะที่ราคาพลังงานยังคงลดลงต่อเนื่อง โดยร่วงลง 6.6% หลังจากที่ลดลง 6.4% ในเดือนก่อนหน้า สำหรับอัตราเงินเฟ้อพื้นฐาน ซึ่งไม่รวมราคาอาหารและพลังงานที่มีความผันผวน ทรงตัวที่ 0.9%